Helsingin käräjäoikeus antaa tänään keskiviikkona ratkaisunsa tapauksessa, jossa kolmen suomalaismiehen epäillään valmistelleen liittymistä Syyrian armeijan vastaiseen terroristiryhmään. Syyttäjä vaatii miehille puolestatoista kahteen vuoteen vankeutta.

Kaikkia kolmea miestä syytetään terroristisessa tarkoituksessa tehtävän rikoksen valmistelusta. Lisäksi yhtä miestä syytetään koulutuksen antamisesta terrorismirikoksen tekemistä varten ja toista syytetään värväyksestä terrorismirikoksen tekemiseen.

Kaikki syytetyt kiistävät terrorismirikokset.

Tapaukseen liittyy myös neljäs mies. Hänet on vangittu poissaolevana.

Suunnitelma jäi toteutumatta kontaktihenkilön kuoltua

Poliisi hyödynsi tapauksen esitutkinnassa laajalti syytettyjen sosiaalisessa mediassa käymiä keskusteluja. Epäillyt tapahtumat sijoittuvat vuoteen 2013.

Syyttäjän mukaan miehet olisivat laatineet suunnitelman matkustaa Suomesta Syyriaan ja valmistautuneet tappamaan tai ainakin törkeästi pahoinpitelemään Syyrian hallituksen joukkoja. Syytteen mukaan heidän olisi ollut tarkoitus liittyä Katiibat al-Muhajireen -terroristiryhmään.

Syyttäjän mielestä suunnitelma jäi toteutumatta, sillä miesten kontaktihenkilö kuoli vain vähän ennen heidän saapumistaan Syyriaan.

Kaksi miehistä on kertonut, etteivät he edes ehtineet Syyriaan asti. Yksi miehistä matkusti omien sanojensa mukaan alueelle tehdäkseen avustustyötä.

Syyttäjän mukaan yksi miehistä myös valmistautui antamaan koulutusta aseidenkäytöstä ja toinen kuvasi sekä latasi verkkoon terroristiryhmiin houkuttelevan värväysvideon.

Lisäksi syyttäjä katsoo, että miehet yhdessä kahden muun syytetyn kanssa tehtailivat kirjanpitorikoksia ja veropetoksia matkan rahoittamiseksi.

Ratkaisu linjaa tulevaisuuden tapauksia

Turun yliopiston rikosoikeuden professori Jussi Tapani arvioi, että käräjäoikeuden ratkaisulla on myös laajempaa yhteiskunnallista merkitystä, sillä terrorismirikoksista ei ole muodostunut selkeätä rikosoikeudellista käytäntöä.

– Tunnusmerkistö on monimutkainen, näyttökysymykset hankalia ja niitä tulee harvoin oikeuslaitoksen sovellettavaksi. Jo yksittäinen käräjäoikeuden ratkaisu on merkityksellinen ja linjaava, sanoo Tapani.

Poliisilla on jatkuvasti tutkinnassa kymmeniä terrorismirikoksia, mutta vain ani harva niistä etenee oikeuteen näytöllisten ongelmien takia.

Keskiviikkona saatavan ratkaisun linjaukset leviävät Tapanin mukaan avustajien, syyttäjien ja myös tuomioistuinten tietoon ja vaikuttavat tulevaisuuden tapauksiin.

Kokonaan uusia terroristisessa tarkoituksessa tehtyjä rikoksia saattaa olla odotettavissa tuomioistuinten käsiteltäväksi, mikäli oikeusministeriössä valmistelussa olevat terrorismirikoslait menevät läpi.

Matkustaminen terroristisessa tarkoituksessa kriminalisoitiin vuonna 2016

Helsingin käräjäoikeuden ratkaisua odottavan mieskolmikon epäillyt teot sijoittuvat aikaan ennen kuin matkustaminen terroristisessa tarkoituksessa kriminalisoitiin. Rikosnimike kirjattiin lakiin vuoden 2016 joulukuussa.

Keskusrikospoliisin mukaan sillä on ollut esiselvittelyjä tällaisista tapauksista, mutta varsinaisia esitutkintoja ei ole aloitettu.

Suomen viranomaiset ovat tunnistaneet noin 80 Syyriaan ja Irakiin vierastaistelijaksi lähtenyttä ihmistä. Tyypillisesti lähtijät ovat 20–24-vuotiaita nuoria miehiä, mutta heidän joukossaan on myös naisia ja lapsia.

Osa lähteneistä on liittynyt ääri-islamilaiseen Isisiin ja noussut järjestön sisällä jopa korkeaan asemaan. Yksittäisiä lähteneitä on liittynyt myös Isisiä vastustaviin ryhmiin, kuten kurdijoukkoihin.

Supon tietojen mukaan yli 20 vierastaistelijaa on palannut Suomeen ja 15–20 arvioidaan saaneen surmansa konfliktialueella.

Lue myös:

Ensimmäinen terrorismirikosjutun syytetyistä käräjillä tiistaina

Raportti: 5 600 Isisin vierastaistelijaa palannut kotimaihinsa – Lapsitaistelijoiden hoitoon tarvitaan uudenlaisia keinoja

Supo: Suomalaisten vierastaistelijoiden lähtö ja paluu on hiipunut – "Isis yrittää pitää kiinni konfliktialueelle tulleista"